བེ་རི་འཇིགས་མེད་ཀྱི་སྙན་རྩོམ་དེབ་ཕྲེང་བཞི་པ།_ཚོར་བའི་རླབས་རིས།
གཞི་མེད་སྤྲོས་བྲལ་ཆོས་ཀྱི་དབྱིངས་རུམ་ནས།། འཕོ་མེད་སྟོང་གསལ་བདེ་ཆེན་དག་པའི་ལྷ།། རྒས་མེད་བཅུ་དྲུག་ལང་ཚོའི་རྣམ་རོལ་སྐུ།། འབྲལ་མེད་བདེ་ཆེན་འཁོར་ལོའི་རྒྱན་དུ་རོལ།། འདི་ན་སྐྱེས་ཆེན་རྒྱུ་སྐར་ཕྲེང་བའི་དབུས།། རྨད་བྱུང་མཛད་པའི་ཆ་ཤས་རྫོགས་པ་ཡི།། ཀུན་ནས་ཀུ༵ན་དག༵འ་བསྐྱེད་པའི་དཔལ་ཡོན་ཅན།། དབ༵ང་ཕྱུག༵་བརྒྱད་ལྡན་གང་དེའི་མཛད་པ་སྙན།། བྱེ་བ་ཕྲག་བརྒྱའི་ཀླུང་བཞིའི་རྡུལ་སྙེད་དང༌།། གཅིག་ཏུ་བསྡེབས་པའི་རྣམ་དཀར་མཛད་པའི་འཕྲུལ།། ཚུར་མཐོང་ཕལ་བའི་བློ་ཡིས་གཞལ་མིན་ཡང༌།། གང་ཞིག་མཐོང་ཐོས་བྱུང་རྣམས་འདི་ན་གླེང༌།། ཡོད་བཞིན་མེད་པའི་སྐུར་བ་བཏབ་པ་དང༌།། མེད་བཞིན་ཡོད་པའི་སྒྲོ་འདོགས་བྱས་པ་ཡི།། མཐའ་གཉིས་སྤངས་པའི་ཚངས་པའི་དབྱངས་སྙན་འདི།། གཟུར་གནས་རྣ་བའི་དགའ་སྟོན་ཉིད་དུ་མཛོད།། གོང་མའི་སྐུ་རབས་བགྲང་པའི་རྫུན་གཏམ་མེད།། ལྷ་བླའི་ལུང་སྟོན་བབ་པའི་འུར་ཤོབ་མེད།། བྱིས་པ་ཁྲི་ཐོག་ངུས་པའི་ཀི་ཅོ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཕ་རིགས་དམའ་བ་མོན་པ་ཡ་བོར་མིན།། མ་རུས་ཞན་པ་མུན་ལྟོའི་རྩག་རལ་མིན།། ཆོ་འབྲང་མི་གཙང་མུན་ནག་རྡོ་འཕངས་མིན།། མཁན་ཆེན་དམ་པ་ཁྱེད་ལ་བདག་དད་དོ།། ཆུང་དུས་ཕ་མའི་བཀའ་ལས་འགོངས་པ་མེད།། གཞོན་དུས་བླ་མའི་དགོངས་པ་འགལ་བ་མེད།། རྒས་དུས་བསྟན་པ་ཡལ་བར་འདོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཉམ་ཆུང་འབུ་སྲིན་བསད་པའི་བྱིས་སྒྲུང་མེད།། ཁྱི་དང་ལི་ལི་རྡུང་བའི་སྤྲ་ཚགས་མེད།། གྲོང་རོགས་ཁྱིམ་མཚེས་སུན་པའི་བསྟན་བཤིག་མེད།། མཁན་ཆེན་དམ་པ་ཁྱེད་ལ་བདག་དད་དོ།། མི་བསད་རྟ་སྒྲིལ་བྱས་པའི་སྡིག་སྤྱོད་མེད།། རྐུ་ཇག་ཁྲམ་ལ་འཇུག་པའི་ཁྲིམས་འགལ་མེད།། དགྲ་འདུལ་གཉེན་སྐྱོང་བྱས་པའི་ཕྱོགས་རིས་མེད།། མཁན་ཆེན་དམ་པ་ཁྱེད་ལ་བདག་དད་དོ།། རབ་བྱུང་མ་སྒྲུབ་ཕ་རྒན་ཡར་ལོག་མིན།། བཤེས་གཉེན་མ་བསྟེན་རྨོངས་པ་མགོ་འཐོམ་མིན།། གདམས་ངག་མ་ཞུས་ཤིང་སྡོང་ཁོག་རུལ་མིན།། མཁན་ཆེན་དམ་པ་ཁྱེད་ལ་བདག་དད་དོ།། ཐོས་པ་མ་བསགས་ལག་རྡུམ་བྲག་འཛེགས་མིན།། བསམ་པས་མ་དཔྱད་ཕ་བོང་ཁེར་ཉལ་མིན།། དཔྱོད་འཇོག་མ་བསྟེན་ཕྱི་བ་ཁུངས་འཛུལ་མིན།། མཁན་ཆེན་དམ་པ་ཁྱེད་ལ་བདག་དད་དོ།། འཆད་རྩོད་རྩོམ་པའི་གནས་ལ་ཆགས་ཐོགས་མེད།། མཁས་བཙུན་བཟང་པོའི་མཛད་པ་བསུབ་ཏུ་མེད།། ལྟ་སྒོམ་སྤྱོད་པའི་མན་ངག་འཆུགས་པ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཐོས་བསམ་སྒོམ་གསུམ་ཡ་བྲལ་སོང་བ་མེད།། རང་གཞན་དོན་གཉིས་གོ་ལྡོག་ཐེབས་པ་མེད།། རྩེ་གཅིག་སྒྲུབ་པའི་རྒྱལ་མཚན་འཆོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། དམར་པོའི་བཙོན་དུ་རང་ཚུགས་ཤོར་བ་མེད།། ཁྲིམས་རའི་ནང་དུ་གཞན་མཚང་བརྗོད་པ་མེད།། དམར་པོའི་གཞུང་གི་ཧུར་བརྩོན་གནང་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། སྐྱིད་སྡུག་ལྷ་ལ་བཅོལ་བའི་རྨོངས་དད་མེད།། ངན་ཁག་འདྲེ་ལ་བཀལ་བའི་རྣམ་རྟོག་མེད།། ལས་འབྲས་བསླུ་བ་འཆར་བའི་ལོག་རྟོག་མེད།། མཁན་ཆེན་དམ་པ་ཁྱེད་ལ་བདག་དད་དོ།། བརྟེན་གསུམ་མེ་ལ་བསྲེགས་པའི་སྡིག་ཅན་མིན།། བསྟན་སྲིད་དགྲ་ལ་བསྐྱལ་བའི་ཉེས་ཅན་མིན།། ཕོ་རུས་ཁྲོམ་སར་གཤམ་པའི་བླ་འཚོང་མིན།། མཁན་ཆེན་དམ་པ་ཁྱེད་ལ་བདག་དད་དོ།། ཕྱི་མགོ་ནང་འཚོང་བྱེད་པའི་དཔོན་ཆེན་མིན།། ཀླ་ཀློའི་ལས་དོན་སྒྲུབ་པའི་ཕོག་ཟོན་མིན།། ནང་གཏམ་ཕྱི་ལ་ཁྱེར་བའི་སོ་ཉུལ་མིན།། མཁན་ཆེན་དམ་པ་ཁྱེད་ལ་བདག་དད་དོ།། རང་མགོ་རང་གིས་གཡོག་པའི་བྱབ་ཆུང་མིན།། གཞན་མགོ་ཐབས་ཀྱིས་བསྐོར་བའི་ཟོག་པོ་མིན།། དོན་ཆེན་རླུང་ལ་བསྐུར་བའི་མགོ་ཡང་མིན།། མཁན་ཆེན་དམ་པ་ཁྱེད་ལ་བདག་དད་དོ།། རང་མགོ་མི་ཐོན་འཁྲི་ཤིང་སྒུར་ཀྱོག་མིན།། གཞན་ལ་མི་བརྟེན་རྟོ་ལེ་ཁེར་ཉལ་མིན།། སྲིད་ལུགས་མི་ཤེས་བྱང་ཁའི་འབྲོག་རྒན་མིན།། མཁན་ཆེན་དམ་པ་ཁྱེད་ལ་བདག་དད་དོ།། གངས་ཅན་བོད་དུ་ཞབས་འདྲེན་ཞུས་པ་མེད།། བལ་པོའི་ཡུལ་དུ་ནག་འཚོང་རྒྱག་པ་མེད།། འཕགས་མཆོག་གླིང་དུ་རང་དོན་སྒྲུབ་པ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཐོས་པ་སྔོན་སོང་མེད་པའི་མཁས་པ་མིན།། གཞན་གནོད་གཞི་ལས་མ་འགོངས་བཙུན་པ་མིན།། ཞེན་པ་བཞི་དང་མ་བྲལ་བཟང་པོ་མིན།། མཁན་ཆེན་དམ་པ་ཁྱེད་ལ་བདག་དད་དོ།། རང་གིས་མ་ཐོས་གཞན་ལ་འཆད་པ་མེད།། དགག་བཞག་མི་ཤེས་རྩོད་པ་སྤེལ་བ་མེད།། གཞུང་དོན་མ་མཁྱེན་དགོངས་འགྲེལ་བརྩམས་པ་མེད།། མཁན་ཆེན་དམ་པ་ཁྱེད་ལ་བདག་དད་དོ།། རང་ལུགས་ཡལ་བར་དོར་བའི་མགོ་སྟོང་མིན།། གཞན་ལུགས་སྡང་བས་འགོག་པའི་ཕྱོགས་ལྷུང་མིན།། དགག་སྒྲུབ་གནད་ལ་རྨོངས་པའི་བླུན་པོ་མིན།། མཁན་ཆེན་དམ་པ་ཁྱེད་ལ་བདག་དད་དོ།། བླ་བྲང་མཐོན་པོ་བརྩིགས་པའི་རྒྱས་སྤྲོས་མེད།། ཕྱག་མཛོད་འཇོན་པོ་ཉར་བའི་རྫིག་ཉམས་མེད།། ཚོང་དང་མགྲོན་ཁང་བཟུང་པའི་འདུ་འཛི་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཆོས་དང་ཟང་ཟིང་འགྱེད་ལ་སེར་སྣ་མེད།། སྲིད་པའི་ཕུན་ཚོགས་གནས་ལ་ཞེན་ཆགས་མེད།། ཕ་ཤ་རྩོད་པའི་དགྲ་ལའང་ཁྲོ་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། བསྟན་སྲིད་འགྲོ་དོན་བརླག་པའི་ལེ་ལོ་མེད།། རྩེ་གཅིག་སྒྲུབ་པ་ཉམས་པའི་བྱིང་རྒོད་མེད།། རྣམ་གསུམ་ཤེས་བྱའི་གནས་པ་རྨོངས་པ་མེད།། མཁན་ཆེན་དམ་པ་ཁྱེད་ལ་བདག་དད་དོ།། དགྲ་ལ་སྡང་བའི་མེ་ལྕེ་འབར་བ་མེད།། གཉེན་ལ་ཆགས་པའི་མཚོ་རླབས་འཕྱུར་བ་མེད།། བར་མའི་ལུས་ཅན་དོར་བའི་རླུང་འཚུབ་མེད།། མཁན་ཆེན་དམ་པ་ཁྱེད་ལ་བདག་དད་དོ།། མཁས་ས་རྩོད་པའི་དཔུང་ཆེན་གཤམ་པ་མེད།། མཐོན་པོའི་ཁྲི་ལ་རྔམས་པའི་ཞེན་ཆགས་མེད།། མཚན་གནས་གོ་ས་ཉོས་པའི་ཕྱག་ཁྱེར་མེད།། མཁན་ཆེན་དམ་པ་ཁྱེད་ལ་བདག་དད་དོ།། བཙན་པོའི་མདུན་སར་མགོ་འཕང་ཞུམ་པ་མེད།། ཉམ་ཆུང་མགོ་བོར་རྡོག་རྫིས་བཏང་པ་མེད།། རྒྱུན་དུ་ཞི་དུལ་སྤྱོད་པ་དོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཡ་ཀི་མཁའ་འགྲོ་བསྟེན་པའི་མཛད་པ་མེད།། མ་ཀི་བདུད་མོ་འདུལ་བའི་རྣམ་ཐར་མེད།། ཐུབ་པས་བཅས་པའི་མཚམས་ལས་འདའ་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། གནམ་ལ་འཕུར་བའི་རྫུ་འཕྲུལ་བསྟན་པ་མེད།། ས་ལ་འཛུལ་བའི་ཆོ་འཕྲུལ་ངོམ་པ་མེད།། སྐྱེས་བུ་དམ་པའི་རྣམ་ཐར་དོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། པང་ལ་རིགས་མ་ཉར་བའི་མཛད་སྤྱོད་མེད།། ཕྱག་ཏུ་ཆང་རག་ཐོགས་པའི་ལོ་རྒྱུས་མེད།། སྦྱོར་དང་སྒྲོལ་བའི་རྟུལ་ཞུགས་འཆང་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། དག་པའི་སྐྱབས་ལ་དད་པ་ལོག་པ་མེད།། མ་དག་འགྲོ་ལ་སྙིང་རྗེ་སྤངས་བ་མེད།། བཤད་སྒྲུབ་བསྟན་ལ་འཛིན་སྐྱོང་དོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། མཐོན་པའི་དཔོན་ལ་སྤྲེལ་ལད་འཁྲབ་མྱོང་མེད།། ཉམ་ཐག་འབངས་ལ་མཐོང་ཆུང་མཛད་མྱོང་མེད།། བར་མ་དག་ལ་ཕྲག་དོག་མཛད་པ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཤར་ཕྱོགས་རྒྱ་ལ་ངོ་དགའ་བྱས་པ་མེད།། ནུབ་ཕྱོགས་གླིང་དུ་ཆོས་བརྒྱད་འཁྲབ་པ་མེད།། དབུ་ནག་བོད་ཀྱི་ལ་རྒྱ་དོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ཚེ་འདིར་ཞེན་ཆགས་འབར་བའི་ངེས་འབྱུང་མེད།། རང་དོན་སྲོག་ལྟར་གཅེས་པའི་བྱང་སེམས་མེད།། འཁོར་འདས་བདེན་པ་འཛིན་པའི་ལྟ་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། རང་གི་ལྟ་བ་མཆོག་འཛིན་བྱས་པ་མེད།། གཞན་གྱི་ལུགས་ལ་ཁྱད་བསད་མཛད་པ་མེད།། མ་བརྟགས་མ་དཔྱད་རང་ལུགས་འཛིན་པ་མེད།། མཁན་ཆེན་དམ་པ་ཁྱེད་ལ་བདག་དད་དོ།། སྔོན་བྱོན་མཁས་པར་རྒོལ་བའི་ཚིག་མཚོན་མེད།། དེང་གི་རིག་པར་ཞེན་པའི་ཨ་གསར་མེད།། མ་འོངས་འབྱུང་འགྱུར་རྨོངས་པའི་གུ་དོག་མེད།། མཁན་ཆེན་དམ་པ་ཁྱེད་ལ་བདག་དད་དོ།། དམ་པའི་ཆོས་ལ་འཁྲུལ་བའི་ལོག་རྟོག་མེད།། སྡེ་བཞིའི་སྲིད་ལ་འགལ་བའི་སོ་རིས་མེད།། ལུགས་ཟུང་དགོངས་པའི་དབྱིངས་ནས་བོར་བ་མེད།། མཁན་ཆེན་དམ་པ་ཁྱེད་ལ་བདག་དད་དོ།། ས་ཆེ་ལེབ་མོའི་མཐའ་དང་རྒྱ་མཚོའི་གཏིང༌།། དབྱིག་གི་འཛིན་མའི་རྡུལ་གྱི་གྲངས་ཇི་བཞིན།། གང་ཁྱོད་རྨད་བྱུང་མཛད་པའི་རྣམ་ཐར་ཀུན།། བརྗོད་ཀྱང་བརྗོད་པའི་མཐའ་ལས་འགོངས་པ་ཉིད།། གནམ་གྱི་མཐོངས་འདི་མཐིང་ཤོག་ལ་བསྒྱུར་ཏེ།། མཐའ་དག་སྐར་ཚོགས་གསེར་རིས་བྱས་ན་ཡང༌།། རྨད་བྱུང་མཛད་པའི་ཆ་ཤས་གཅིག་ཉིད་ཙམ།། གསལ་བར་མཚོན་པའི་གླེགས་བམ་སྒྲུབ་ནུས་མིན།། མཁའ་ལྡིང་མཁའ་ནས་རང་ཤུགས་ཟད་པ་ལས།། ལྡོག་པར་འགྱུར་གྱི་མཁའ་མཐའ་ཟད་པས་མིན།། ཚུར་རོལ་ཕལ་བའི་སར་གནས་བདག་གིས་ཀྱང༌།། ཁྱོད་ཀྱི་ཡོན་ཏན་བརྗོད་པ་དེ་བཞིན་ནོ།། རྗོད་བྱེད་ཚིག་ལ་སྙན་ངག་ཞུགས་པ་མེད།། བརྗོད་བྱ་དོན་ལ་སྒྲོ་སྐུར་ཞུས་པ་མེད།། མ་བཅོས་སེམས་ཀྱི་རང་མདངས་གསལ་བ་འདི།། མཁན་ཆེན་དམ་པ་དགྱེས་པའི་མཆོད་སྤྲིན་སྤྲོས།། དགེ་འདིས་རྒྱལ་བསྟན་ཡར་ངོའི་ཟླ་བ་རྒྱས།། རང་དབང་བདེ་སྐྱིད་ཉི་མའི་དཀྱིལ་འཁོར་གསལ།། ཕུན་ཚོགས་སྡེ་བཞིའི་སྲིད་ཀྱི་སྐར་ཚོགས་བཀྲ།། ལུགས་ཟུང་གཡང་དུ་འགུགས་པའི་བཀྲ་ཤིས་ཤོག། ཅེས་དཔལ་ལྡན་ས་སྐྱ་བའི་བསྟན་འཛིན་གྱི་སྐྱེས་ཆེན་མཁན་ཆེན་དམ་པ་ཀུན་དགའ་དབང་ཕྱུག་གི་རྗེས་དྲན་མ་བཅོས་སེམས་ཀྱི་རང་མདངས་ཞེས་པ་འདི་ཡང་ ༢༠༠༨།༧།༨།ལ་དཔལ་ས་སྐྱའི་སྤྱི་འཐུས་ག་ཟི་དགེ་བཤེས་ཚེ་རིང་པོ་ལགས་ཀྱིས་ཇི་ལྟར་རེ་བ་གནང་བ་བཞིན་དང་བ་ཆེན་པོས་ངག་ཐོག་ནས་ཐོལ་བྱུང་དུ་ཞུས་པ་གཡུང་དྲུང་བོན་གྱི་སྤྱི་འཐུས་སྨོན་ལམ་མཐའ་ཕྱིན་ལགས་ཀྱིས་ཁ་ཐུག་གློག་ཀླད་དུ་བཅུག་་ཅིང༌།ཕྱིས་སླར་ཡང་ཞུས་དག་གིས་སྣོན་འཕྲི་གང་འཚམས་བགྱིས་ཏེ།མཁན་ཆེན་དམ་པ་གང་ཉིད་ལ་ཤེས་ནས་དད་པ་ཐོབ་པ་བེ་རི་འཇིགས་མེད་དུ་འབོད་པས་རྡ་ས་སྤྱི་འཐུས་ལས་ཁང་དུ་བགྱིས་པ་དགེ་ལེགས་འཕེལ།། །།